Title: ประกาศคณะกรรมการมาตรฐานผลิตภัณฑ์อุตสาหกรรม เรื่อง การทำให้สิ้นสภาพและการจัดการซากผลิตภัณฑ์อุตสาหกรรม พ.ศ. 2562

ประกาศคณะกรรมการมาตรฐานผลิตภัณฑ์อุตสาหกรรม
เรื่อง
การทำให้สิ้นสภาพและการจัดการซากผลิตภัณฑ์อุตสาหกรรม
พ.ศ.
๒๕๖๒[๑]

อาศัยอำนาจตามความในมาตรา ๔๖
วรรคสาม แห่งพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑ ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม (ฉบับที่
๘) พ.ศ. ๒๕๖๒ กำหนดให้การทำให้สิ้นสภาพและการจัดการซากผลิตภัณฑ์อุตสาหกรรมให้เป็นไปตามหลักเกณฑ์ที่คณะกรรมการกำหนด
คณะกรรมการมาตรฐานผลิตภัณฑ์อุตสาหกรรมจึงออกประกาศ ดังนี้

ข้อ ๑  ให้ยกเลิกบรรดามติคณะกรรมการมาตรฐานผลิตภัณฑ์อุตสาหกรรมที่เกี่ยวกับวิธีการทำผลิตภัณฑ์อุตสาหกรรมให้สิ้นสภาพ
และให้ใช้ประกาศนี้แทน

ข้อ ๒  เมื่อผู้รับใบอนุญาต ผู้รับอนุญาต ผู้ทำ
ผู้นำเข้า ผู้โฆษณา ผู้จำหน่าย หรือผู้มีไว้เพื่อจำหน่าย แล้วแต่กรณี
ได้รับคำสั่งให้ทำผลิตภัณฑ์อุตสาหกรรมให้สิ้นสภาพ ตามมาตรา ๔๖ แล้วให้ดำเนินการทำให้สิ้นสภาพตามวิธีที่คณะกรรมการกำหนด
และดำเนินการให้เสร็จสิ้นภายในหกสิบวันนับแต่ที่ได้รับคำสั่ง

ข้อ ๓  ผลิตภัณฑ์อุตสาหกรรมที่ทำให้สิ้นสภาพ
หากเกิดซากผลิตภัณฑ์อุตสาหกรรมที่อาจก่อให้เกิดผลกระทบต่อสิ่งแวดล้อม
ให้ผู้รับใบอนุญาต ผู้รับอนุญาต ผู้ทำ ผู้นำเข้า ผู้โฆษณาผู้จำหน่าย
หรือผู้มีไว้เพื่อจำหน่าย แล้วแต่กรณี
จัดการซากโดยส่งให้โรงงานประกอบกิจการเกี่ยวกับการจัดการซากผลิตภัณฑ์อุตสาหกรรม
โรงงานประกอบกิจการเกี่ยวกับการจัดการซากผลิตภัณฑ์อุตสาหกรรมเครื่องใช้ไฟฟ้า
และอุปกรณ์อิเล็กทรอนิกส์ ที่ได้รับใบอนุญาตประกอบกิจการโรงงานตามกฎหมายว่าด้วยโรงงานลำดับที่
๑๐๑ ลำดับที่ ๑๐๕ และลำดับที่ ๑๐๖ ให้เป็นผู้ดำเนินการบำบัดของเสีย
และการกำจัดกากอุตสาหกรรม แล้วแต่กรณี เป็นผู้จัดส่งให้ผู้บำบัด
กำจัดกากผลิตภัณฑ์อุตสาหกรรม หรือดำเนินการตามกฎหมายอื่นใด
ที่สอดคล้องตามหลักวิชาการและไม่ส่งผลกระทบต่อสิ่งแวดล้อม ให้เสร็จสิ้นภายในหกสิบวันนับแต่ได้รับคำสั่ง

ข้อ ๔  เมื่อได้มีการทำให้สิ้นสภาพ
หรือจัดการซากผลิตภัณฑ์อุตสาหกรรมแล้วให้แสดงหลักฐานใด ๆ เช่น ภาพถ่าย หรือภาพถ่ายวีดิทัศน์ ของซากผลิตภัณฑ์ที่ได้ดำเนินการแล้ว
เอกสารหรือหลักฐานอื่นใดที่แสดงถึงการทำให้สิ้นสภาพและการจัดการซากผลิตภัณฑ์อุตสาหกรรมที่ได้ดำเนินการเสร็จสิ้นแล้ว
ยื่นต่อสำนักงานมาตรฐานผลิตภัณฑ์อุตสาหกรรมภายในสามสิบวัน

ข้อ ๕  ในการทำให้สิ้นสภาพ
หรือการกำจัดซากผลิตภัณฑ์อุตสาหกรรม ให้ผู้รับใบอนุญาตผู้รับอนุญาต
ผู้ทำ ผู้นำเข้า ผู้โฆษณา ผู้จำหน่าย หรือผู้มีไว้เพื่อจำหน่าย แล้วแต่กรณี
เป็นผู้เสียค่าใช้จ่ายในการดำเนินการ

ข้อ ๖  บรรดาผลิตภัณฑ์อุตสาหกรรมที่พนักงานเจ้าหน้าที่ได้ยึดหรืออายัดไว้ก่อนวันที่ประกาศฉบับนี้มีผลใช้บังคับ
ให้ดำเนินการกับผลิตภัณฑ์อุตสาหกรรมดังกล่าวตามมติคณะกรรมการที่เคยพิจารณาเห็นชอบไว้
โดยต้องสอดคล้องตามหลักวิชาการ และไม่มีผลกระทบต่อสิ่งแวดล้อม

ทั้งนี้
ประกาศนี้ให้ใช้บังคับตั้งแต่วันถัดจากวันประกาศเป็นต้นไป

ประกาศ
ณ วันที่ ๒ กันยายน พ.ศ. ๒๕๖๒
นิสากร
 จึงเจริญธรรม
รองปลัดกระทรวงอุตสาหกรรม
หัวหน้ากลุ่มภารกิจด้านส่งเสริมอุตสาหกรรมและผู้ประกอบการ
ประธานกรรมการมาตรฐานผลิตภัณฑ์อุตสาหกรรม

อัมพิกา/จัดทำ
๖
มกราคม ๒๕๖๔

ปริญสินีย์/ตรวจ
๑๕
มกราคม ๒๕๖๔

[๑]
ราชกิจจานุเบกษา เล่ม ๑๓๗/ตอนพิเศษ ๑๖ ง/หน้า ๒๔/๒๑
มกราคม ๒๕๖๓